बोल्ड एंड ब्यूटीफुल लुक का महिलाओं में लॉकडाउन से बढ़ा क्रेज, सिल्वर को कर रहीं सेलिब्रेट
Celebrating Silver: Lockdown Increased Craze Among Women for Bold and Beautiful Look, 72% Prefer Men with Gray Hair जाने लगा है। अमेरिकन एक्टर और फिल्ममेकर जॉर्ज क्लूनी (George Clooney) को जनवरी 2023 में सेक्सिएस्ट (Sexist) ग्रे हेयर सेलिब्रिटी के खिताब से नवाजा गया। यह पोल ‘इंटरनेशनल रिसर्च एजेंसी’ ने कराया था। 
‘ये बाल धूप में सफेद नहीं हुए हैं’, ‘बाल सफेद होने में जिंदगी निकल जाती है’... अक्सर ये लाइनें आपने कई लोगों के मुंह से सुनी होंगी। हालांकि उनका इशारा अपने अनुभव की तरफ होता है लेकिन बालों का सफेद होना जिंदगी का अनुभव ही नहीं, स्टाइल भी मना जाने लगा है।
सफेद बाल यानी ग्रे या सिल्वर हेयर आज एक स्टाइल स्टेटमेंट बन गए हैं। बालों के लिए भी ‘Grey is the new Black’ कहा जाने लगा है। अमेरिकन एक्टर और फिल्ममेकर जॉर्ज क्लूनी (George Clooney) को जनवरी 2023 में सेक्सिएस्ट (Sexist) ग्रे हेयर सेलिब्रिटी के खिताब से नवाजा गया। यह पोल ‘इंटरनेशनल रिसर्च एजेंसी’ ने कराया था।
सफेद बाल आज के मॉडर्न और फैशनेबल वर्ल्ड में फ्रेश लुक होने के साथ-साथ यंग और बोल्ड सोच रखने का पैमाना है।
स्टोरी में आगे बढ़ने से पहले बाल सफेद होने पर अपनी राय बताते जाइए
आगे बढ़ने से पहले ग्राफिक्स से जानिए कौन से हैं वो सेलिब्रिटी जो वाइट बाल रखना पसंद करते हैं: 
मिलिंद सोमन के अनुसार सफेद बाल रखना कॉन्फिडेंस का सबूत
अपनी फिटनेस के लिए मशहूर मिलिंद अपने वाइट बालों के लिए भी जाने जाते हैं। मिलिंद ने एक इंटरव्यू में कहा था कि उन्हें याद नहीं कि कब उनके बाल ग्रे होने लगे। उन्होंने कुछ साल पहले हेयर कलर के ब्रैंड को भी एन्डोर्स किया लेकिन बाद में उन्होंने हेयर कलर के विज्ञापन में काम करना बंद कर दिया क्योंकि उनकी सोच ऐसी नहीं थी। उन्हें अपने सफेद बाल पसंद हैं और उन्हें इन्हें कलर करवाने की कोई जरूरत महसूस नहीं होती। उन्होंने कहा कि सफेद बाल रखना कॉन्फिडेंस की भी निशानी है।
वहीं, बॉलीवुड के मिस्टर परफेक्शनिस्ट आमिर खान भी कई मौकों पर वाइट बालों में दिखे हैं। पिछले दिनों एक फिल्म के प्रीमियर पर वह ग्रे हेयर लुक में दिखे। इसके अलावा वह अपनी बेटी की सगाई में भी सफेद बालों में नजर आए।
यूं तो बाल मेलेनिन कम होने की वजह से सफेद होते हैं। मेलेनिन एक पिगमेंट होता है जो बालों और त्वचा के रंग को बनाए रखता है।
लेकिन आजकल कई युवाओं को भी ग्रे कलर खूब भा रहा है। स्टाइल के चलते सफेदी की चाहत में वे अपने बालों को वाइट या सिल्वर ग्रे कलर करा रहे हैं। 
25 की उम्र से पहले बालों का सफेद होना यानी प्रीमैच्योर ग्रेइंग
मैक्स मल्टी स्पेशिएलिटी सेंटर, दिल्ली में डर्मेटोलॉजिस्ट डॉ. वीनू जिंदल के अनुसार अगर बाल 30 साल के बाद सफेद हों तो यह नॉर्मल है लेकिन अगर 25 साल की उम्र से पहले सफेद होने लगें तो इसे प्रीमैच्योर ग्रे हेयर कहा जाता है।
ग्राफिक्स से जानिए बाल वाइट क्यों होते हैं?
महिलाओं के दोगुनी तेजी से होते हैं सफेद बाल
ब्रिटेन के मैनचेस्टर में एक रिसर्च हुई जिसमें पाया गया कि महिलाओं के बाल पुरुषों के मुकाबले दोगुनी तेजी से सफेद होते हैं। इस वजह से महिलाएं पुरुषों से 6 साल ज्यादा बुजुर्ग दिखने लगती हैं। महिलाओं में ग्रे बाल 34 साल की उम्र में होने शुरू होते हैं जबकि पुरुषों को 33 साल की उम्र में ऐसा होता है।
अमेरिकन कंपनी प्रॉक्टर एंड गैंबल ने एक स्टडी की जिसमें पाया गया कि अब 65% से ज्यादा महिलाएं अपने बालों के नेचुरल रंग यानी ग्रे कलर से खुश हैं।
90s के विज्ञापन सफेद बालों से डराते रहे
1990 का दौर याद है? उस जमाने में टीवी पर आने वाले विज्ञापनों में सफेद बालों में दिखना पाप जैसा होता था। सफेद बाल नजर आते ही लड़की को आंटी और लड़कों को अंकलजी होने का अहसास होता। सफेद बालों का खौफ सोसाइटी में इस कदर रहा कि हर कोई सफेद बालों को बुढ़ापे को जोड़कर देखता और छुपाना चाहता था। लेकिन अब सफेद बालों की परिभाषा बदल गई है। रिचर्ड गेरे, बिल क्लिंटन, मिलिंद सोमण, पार्ले एग्रो की सीईओ शौना चौहान जैसे सेलेब्रिटी अब ग्रे हेयर के लिए आइडल बन गए हैं।
लॉकडाउन ने बदला ग्रे हेयर को लेकर माहौल
समाज में यह बदलाव लॉकडाउन के बाद तेजी से देखने को मिला। लंदन के मशहूर सेलिब्रिटी हेयर स्टाइलिस्ट लूक हरशेसन ने एक इंटरव्यू में कहा कि अमेरिका, ब्रिटेन में अचानक ग्रे बालों का क्रेज बढ़ गया। यह स्ट्रीट स्टाइल बन गया है। ग्रे बालों का पॉपुलर ट्रेंड लॉकडाउन की देन है।
लॉकडाउन में लोग घरों में कैद रहे। हेयर स्टाइलिस्ट के पास जा नहीं पाए। बालों में कलर नहीं करवाया। लॉकडाउन के बाद लोगों ने सफेद बालों के साथ अपनी असली पर्सनैलिटी को डिस्कवर किया और एंजॉय करने लगे। लॉकडाउन ने उन्हें अपनी फीलिंग को जाहिर करने की भी आजादी दी।
वाइट बालों में भी कई कलर शेड्स होते हैं। ग्राफिक्स देखिए: 
ग्रे बालों को चाहिए खास देखभाल
आपको जानकार हैरत होगी कि सफेद बालों को काले बालों के मुकाबले ज्यादा देखभाल की जरूरत होती है। सफेद बाल ज्यादा रूखे, बेजान और बदरंग हो सकते हैं। इसलिए ग्रे हेयर में शाइन को बरकरार रखने के लिए खास तरह के शैंपू, कंडीशनर और हेयर मास्क आते हैं। ग्रे बालों को हाइड्रेशन की भी ज्यादा जरूरत होती है। ऐसे में खूब पानी पीएं और उन हेयर प्रोडक्ट्स से दूर रहें जिसमें सिलिकॉन होता है।
हेडर ड्रायर से दूर रखें बाल
सफेद बाल हेयर ड्रायर या हेयर स्ट्रेटनिंग मशीन जैसे हीटिंग से पीले पड़ने लगते हैं। जिनके बाल पतले होते हैं, वो ज्यादा तापमान से जल्दी खराब होते हैं इसलिए बालों का टेक्सचर जानकर ही हेयर स्टाइलिंग प्रोॉक्ट्स का इस्तेमाल करें। बेहतर है कि हेयर स्टाइलिंग के लिए नॉन हीटिंग टूल जैसे वेल्क्रो रोलर्स का इस्तेमाल में लाएं।
बालों पर यूवी प्रोटेक्शन प्रोडक्ट लगाएं
जिस तरह त्वचा को धूप से बचाने की जरूरत होती है, ठीक उसी तरह सफेद बालों को धूप से बचाना चाहिए। अल्ट्रा वॉयलेट किरणें इन्हें नुकसान पहुंचा सकती हैं।
इसलिए जब भी घर से बाहर निकलें बालों पर सनस्क्रीन युक्त स्प्रे या मास्क लगाएं। हालांकि सफेद बालों में पिगमेंटेशन नहीं होती लेकिन सूरज की किरणें बालों को रूखा और बेजान बना देती हैं।
ग्राफिक्स से जानिए कैसे करें ग्रे बालों की देखभाल: 
ग्रे हेयर हैं तो कितने लंबे रखें बाल
सेलिब्रिटी हेयर स्टाइलिस्ट कपिल भल्ला के अनुसार पुरुषों के छोटे बालों में ही ग्रे बालों का ग्रेस दिखता है जबकि महिलाओं के एसिमिट्रिकल हेयर कट और बॉब कट पर ग्रे हेयर बेस्ट दिखते हैं। महिलाओं के ग्रे बालों पर कई तरह के हेयर कलर और हेयर स्टाइल सूट करते हैं।
लेकिन हेयर कट और कलर अपने कॉम्प्लेक्शन और फेसकट को देखकर करवाना चाहिए।
ग्राफिक्स के जरिए जानिए कौन-से हेयर स्टाइल वाइट बालों पर सूट करते हैं:
जब अमेरिकन मॉडल ने सफेद बालों को कहा 'सिल्वर'
अमेरिका की मशहूर मॉडल सिंडी जोसेफ (Cindy Joseph) ने 49 की उम्र में अपने बालों को कलर करना छोड़ दिया था। 67 की उम्र में ही दुनिया को अलविदा कहने वाली सिंडी कई महिलाओं के लिए ग्रे इंस्पिरेशन रहीं।
एक बार सिंडी जोसेफ ने कहा था कि 'सिल्वर को सेलिब्रेट करो। मैं सफेद बालों को ग्रे की जगह सिल्वर कहती हूं क्योंकि ग्रे कलर नकरात्मकता का प्रतीक है जैसे ग्रे मूड, ग्रे डे। लेकिन सिल्वर बहुत स्पेशल होता है।'
सेलिब्रिटी को देख यंग जनरेशन में सिल्वर कलर का क्रेज
उम्र के साथ बाल सफेद होना अलग बात है लेकिन आजकल कई युवा इस तरह की लुक को पाने की खातिर अपने बालों को सिल्वर कलर करवा रहे हैं। अमेरिकन सिंगर एरियाना ग्रांडे, किम कार्दशियन और लेडी गागा जैसी सेलिब्रिटीज ने जानबूझकर अपने बालों को सिल्वर कलर करवाया।
यंग जनरेशन अपने लुक्स के साथ एक्सपेरिमेंट करने से नहीं डरती। जो कूल और ट्रेंडी लगे, युवा उसे तुरंत अपना लेते हैं। सोशल मीडिया ने भी इस ट्रेंड को बढ़ावा दिया है। जब सेलिब्रिटीज ने सॉल्ट-पेपरी लुक के साथ फोटो पोस्ट करने शुरू किए तो उनके फैंस ने भी उस लुक को अपना लिया।
सफेद बालों के बारे में कई मिथ है। ग्राफिक्स से जानिए: 
72% महिलाओं को ग्रे हेयर वाले मर्द पसंद
2020 में ऑनलाइन डेटिंग साइट मैच.कॉम ने एक सर्वे किया जिसमें 72% महिलाओं ने माना कि उन्हें ग्रे बालों वाले मर्द ज्यादा आकर्षित करते हैं।
वहीं, स्कॉटलैंड की यूनिवर्सिटी ऑफ सेंट एंड्रयूज के अनुसार महिलाओं को सफेद बालों वाले पुरुष इसलिए पसंद आते हैं क्योंकि वे उनके पिता जैसी सुरक्षा का अहसास कराते हैं। वहीं, मर्दों के सफेद बाल उन्हें मैच्योर लुक देते हैं।
सफेद बाल भले ही बढ़ती उम्र की तरफ इशारा करें लेकिन अच्छी बात यह है कि इस हकीकत को हमारा समाज छुपाने की जगह स्वीकार कर रहा है। सफेद बाल अब अंकल-आंटी जैसे शब्दों से आगे निकलकर ‘स्टाइलिश हैंडसम डूड’ और ‘सिल्वर ब्यूटी वुमन’ जैसे कॉम्प्लिमेंट में बदल चुके हैं। इसलिए सिल्वर लुक को एंजॉय करें।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।